**Aiškinamasis raštas**

### PRIE SAVIVALDYBĖS TARYBOS SPRENDIMO projekto „Dėl KLaipėdos miesto savivaldybės turto investavimo IR UAB „GATVIŲ APŠVIETIMAS“ ĮSTATINIO KAPITALO DIDINIMO

**1. Sprendimo projekto esmė, tikslai ir uždaviniai.**

Perduoti Klaipėdos miesto savivaldybei (toliau – Savivaldybė) nuosavybės teise priklausantį ilgalaikį materialųjį turtą, nurodytą šio sprendimo priede, kurio nepriklausomų turto vertintojų nustatyta rinkos vertė – 5 389 887,27 Eur, kaip savivaldybės turtinį įnašą uždarajai akcinei bendrovei „Gatvių apšvietimas“ (toliau – Bendrovė), didinant šios Bendrovės įstatinį kapitalą. Šiuo nepiniginiu įnašu numatoma įsigyti ir apmokėti Bendrovės išleidžiamų 0,29 Eur nominalios vertės 18 585 818 vienetų paprastųjų vardinių akcijų, nustatant, kad akcijų emisijos kaina lygi jų nominaliai vertei.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalies 2 punktas numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant uždarosios akcinės bendrovės kapitalą, jei savivaldybė yra jos dalyvė. Savivaldybė yra Bendrovės vienintelis akcininkas, todėl Savivaldybė gali investuoti turtą, didindama bendrovės įstatinį kapitalą.

Lietuvos Respublikos vietos savivaldos įstatymo 6 straipsnio 32 punktas nustato, kad savivaldybių vietinės reikšmės kelių ir gatvių priežiūra, taisymas, tiesimas ir saugaus eismo organizavimas yra savivaldybės savarankiškoji funkcija. Bendrovė įgyvendindama Savivaldybės funkcijas eksploatuoja, prižiūri ir remontuoja Savivaldybei nuosavybės teise priklausantį, o pagal Klaipėdos miesto savivaldybės tarybos 2015 m. liepos 10 d. sprendimą Nr. T2-152 „Dėl turto perdavimo pagal patikėjimo teisės sutartį UAB „Gatvių apšvietimas“, Bendrovei patikėjimo teise perduotą šio sprendimo priede nurodytą turtą - miesto šviestuvus (~16000 vnt.), apšvietimo valdymo spintas (159 vnt.), galios reguliatorius (48 vnt.), kabelines (~544,98 km.) ir orines (~50,56 km.) linijas. Šio turto perdavimas Bendrovei, didinant pastarosios įstatinį kapitalą, sudarytų sąlygas Bendrovei investuoti savo lėšas į šio turto atnaujinimą, sistemingai, koordinuotai ir planuotai gerinti bei atnaujinti miesto infrastruktūrą.

Investicijos sąnaudų bei naudos analizė:

1. Savivaldybė sąnaudų perduodant turtą nepatirtų (atitinkamai už tą pačią sumą įgytų Bendrovės akcijų);

2. Bendrovė savo gautiną pelną galėtų investuoti į turto atnaujinimą (savivaldybė galėtų mažiau skirti lėšų apšvietimo atnaujinimui, investavus bus sistemingai kuriama ir plėtojama infrastruktūra, naudinga visuomenei).

Bendrovės 3 metų finansiniai rezultatai pateikiami 1 lentelėje.

|  |  |  |  |  |
| --- | --- | --- | --- | --- |
| **1 Lentelė. Istoriniai Bendrovės finansiniai rezultatai** | | | | **tūkst. Eur** |
| **Pelno (nuostolių) ataskaitos straipsniai** | **2015** | **2016** | **2017** | **2015-2017 metų pokytis** |
| Pardavimo pajamos | 1 247 | 2 123 | 2 153 | + 906 |
| Pardavimo savikaina | 779 | 1 536 | 1 545 | + 766 |
| **Bendras pelnas** | **468** | **587** | **608** | **+ 140** |
| Veiklos sąnaudos | 428 | 521 | 538 | + 110 |
| Tarpinės veiklos pelnas | 40 | 67 | 70 | + 30 |
| Kita veikla | 0 | 1 | 16 | + 16 |
| Finansinė investicinė veikla, pelno mokestis (-) | -9 | -8 | -6 | + 3 |
| **Grynasis pelnas** | **31** | **59** | **80** | **+ 49** |

Bendrovės finansinis rezultatas ateinantiems 10 metų, buvo prognozuojamas atsižvelgiant į 3 paskutinių metų finansinio rezultato augimą, didinant pardavimo pajamas, mažinant pardavimo savikainą sutaupyta elektros energijos verte (2 lentelė).

|  |  |
| --- | --- |
| **2 Lentelė. Prognozuojami Bendrovės finansiniai rezultatai 2018-2027 metų laikotarpiui** | **tūkst. Eur.** |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Pelno (nuostolių) ataskaitos straipsniai** | **2018** | **2019** | **2020** | **2021** | **2022** | **2023** | **2024** | **2025** | **2026** | **2027** | **Iš viso:** |
| Pardavimo pajamos | 2188 | 2223 | 2248 | 2273 | 2293 | 2313 | 2333 | 2353 | 2373 | 2393 | 22989 |
| Pardavimo savikaina | 1539 | 1525 | 1500 | 1462 | 1406 | 1384 | 1344 | 1319 | 1290 | 1255 | 14024 |
| **Bendras pelnas** | **649** | **698** | **748** | **811** | **887** | **929** | **989** | **1034** | **1083** | **1138** | **8965** |
| Veiklos sąnaudos | 548 | 558 | 560 | 562 | 564 | 566 | 568 | 570 | 572 | 574 | 5644 |
| Tarpinės veiklos pelnas | 101 | 140 | 188 | 249 | 323 | 363 | 421 | 464 | 511 | 564 | 3321 |
| Kita veikla | 16 | 16 | 16 | 16 | 16 | 16 | 16 | 16 | 16 | 16 | 164 |
| finansinė investicinė veikla, pelno mokestis (-) | 18 | 23 | 31 | 40 | 51 | 57 | 66 | 72 | 79 | 87 | 523 |
| **Grynasis pelnas** | **100** | **133** | **173** | **225** | **288** | **322** | **372** | **408** | **448** | **493** | **2962** |

Bendrovės daugiau pajamų ir didesnį pelną uždirbtų iš:

2.1. įgyvendindama Lietuvos Respublikos Viešųjų pirkimų įstatymo 10 straipsnio 1 dalies 2 punkto nuostatą, Šiuo metu Bendrovė dirbdama pagal pavedimo sutartis, vadovaujasi sąlyga, kad   
80 % Bendrovės užsakymų būtų savivaldybės (viešajam interesui tenkinti), o miesto gyventojų, kitų įmonių bei organizacijų užsakymų tenkinimui - 20 % apyvartos (pajamos iš kitų šaltinių). Šiuo metu Bendrovės lėšos iš kitų šaltinių sudaro apie 18 % Bendrovės apyvartos, todėl Bendrovė nebegali gauti daugiau pajamų iš kitų šaltinių. Perdavus turtą, Savivaldybė iš Bendrovės rinkos sąlygomis pirktų apšvietimo paslaugą. Bendrovė nebebūtų ribojama gauti pajamų iš kitų šaltinių. Iš kitų šaltinių planuojame ne mažiau kaip 30 % pajamų.

2.2. Bendrovė planuoja perimti kitų rinkos dalyvių tinklus – pavyzdžiui didžiųjų prekybos centrų– gautų papildomų pajamų už jų eksploataciją. Didėtų pajamos ir Bendrovės pelnas, kuris vėlgi būtų investuojamas į turto atnaujinimą. Bendrovė investuotų į mokyklų, stadionų, kiemų, viešųjų erdvių apšvietimo įrengimą/atnaujinimą.

2.3. Bendrovė, turėdama turtą, galėtų imti paskolas tinklų atnaujinimui. Investuojant į atsinaujinančias technologijas (LED technologijos), mažėtų elektros sąnaudos. Atnaujinant turtą ir investuojant į naująsias apšvietimo technologijas (LED apšvietimas), būtų ne tik daugiau ir geriau apšviestų gatvių (geriau tenkinami miestiečių poreikiai, pagražėtų miesto aplinka) bet ir suvartojama mažiau elektros energijos (savivaldybė taupytų biudžeto lėšas);

Klaipėdos miesto savivaldybė per 2018 metus už apšvietimo tinklų, perduotų patikėjimo teise Bendrovei, elektrą sumokėjo 832 tūkst. Eur. Per dešimt metų iš prognozuojamo pelno 2 962 tūkst. Eur būtų pakeista apie 6 900 vnt. šviestuvų su LED apšvietimu. Tokiu būdu per 20 metų Bendrovė atnaujintų visus šviestuvus į LED. Per 10 metų, kasmet didėjant LED šviestuvų skaičiui, būtų sutaupyta elektros energijos už 764 tūkst. Eur, t.y. kasmet sutaupoma suma už elektros energiją per 10 metų pasiektų iki 20 %, o per 20 metų atnaujinus visus šviestuvus, elektros energijos sutaupymas siektų iki 50 % nuo dabar mokamos sumos, apie 416 tūkst. Eur. per metus.

**3 Lentelė. Investicijos į LED šviestuvus ir ekonominė nauda 2018-2027 metų laikotarpiu**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Straipsnio pavadinimas** | **2018** | **2019** | **2020** | **2021** | **2022** | **2023** | **2024** | **2025** | **2026** | **2027** | **Iš viso:** |
| Pakeistų LED šviestuvų kiekis (iš pelno) vnt.\* | 232 | 309 | 403 | 524 | 670 | 749 | 864 | 949 | 1042 | 1147 | 6889 |
| Sutaupyta el. energijos suma per metus (tūkst.Eur)\*\* | 6 | 14 | 25 | 38 | 56 | 75 | 98 | 123 | 150 | 180 | 764 |

\*LED šviestuvo pakeitimo kaina 430 Eur.

\*\*LED šviestuvo sutaupoma 50 % el. energijos.. Vid. šviestuvo sunaudojama el.energija per metus 0,052 tūkst. Eur.

Atsižvelgiant į aukščiau išdėstytą, ši investicija tenkina privataus investuotojo principą.

3. Kadangi miesto apšvietimo infrastruktūra yra pakankamai nusidėvėjusi ir prastos būklės, Bendrovė atliktų turto atnaujinimo darbus ne tik savo lėšomis, bet ir operatyviau (mažesnis administracinis aparatas, greitesnės viešųjų pirkimų procedūros, trumpesni įgyvendinimo terminai);

4. Bendrovė gavusį turtą galėtų metodiškai ir sistemiškai atnaujinti apšvietimo tinklus (už Bendrovės lėšas būtų parengta ir patvirtinta (suderinus su miesto Savivaldybe) miesto apšvietimo koncepcija, nustatyti gatvių apšvietimo atnaujinimo prioritetai);

5. Miesto Savivaldybei nebereikėtų vykdyti turto apskaitos (mažėtų turto administravimo kaštai, savivaldybės darbuotojai galėtų skirti daugiau laiko kitoms funkcijoms įgyvendinti);

6. Investicijos leistų efektyviau planuoti ilgalaikę Bendrovės veiklą, įtraukiant turtą į veiklos organizavimo gaires, padidėtų įmonės finansinis pajėgumas (padidėja įstatinis kapitalas).

Sprendimas investuoti ilgalaikį materialųjį turtą tenkintų šiuos Lietuvos Respublikos valstybės ir savivaldybių turto valdymo, naudojimo ir disponavimu juo įstatymo 22 straipsnio 2 dalyje nurodytus investavimo kriterijus:

1. investavus bus skatinamas Lietuvos ekonomikos augimas, stiprinamas ekonominis savarankiškumas ir (ar) tarptautinis konkurencingumas – po turto investavimo pelningai veiksianti bendrovė, mokėdama mokesčius valstybei, prisidės prie bendro vidaus produkto augimo, bus išsaugotos esamos darbo vietos, gali būti sukurtos naujos darbo vietos;

2.investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas). Bendrovė turės galimybę investuoti savo lėšas ir atnaujinti infrastruktūrą, vykdyti apšvietimo tinklų plėtrą, gerinti teikiamų paslaugų kokybę;

3.iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas. Bendrovei atsiras techninės galimybės savarankiškai rengti techninius projektus, atnaujinimo ir plėtros strategijas, vystyti gatvių apšvietimo tinklų renovaciją, kas užtikrins saugos ir kokybės reikalavimus, tiekiant apšvietimo paslaugą miesto gyventojams;

4.savivaldybės turto investavimu bus sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas. Investicija sudarys galimybę Bendrovei vykdyti pelningą veiklą, Klaipėdos miestui turėti modernų ir šiuolaikišką miesto apšvietimą;

5. investavimo tikslas ir siekiamas rezultatas nustatyti teisės aktuose, įgyvendinančiuose strateginio planavimo dokumentus. Savivaldybės turto investavimas sudarys sąlygas operatyviau ir efektyviau įgyvendinti Klaipėdos miesto savivaldybės 2013-2020 m. strateginio plėtros plano, patvirtinto Klaipėdos miesto savivaldybės tarybos 2013 m. balandžio 26 d. sprendimu Nr. T2-79 „Dėl Klaipėdos miesto savivaldybės 2013-2020 strateginio plėtros plano patvirtinimo“ 2.3.2.5 priemonę, kurioje numatytas strateginis siekis – gerinti Klaipėdos miesto viešųjų erdvių apšvietimo efektyvumą ir kokybę. Investavus šį turtą didėtų įrengtų tinklų ilgis, veikiančių šviestuvų skaičius, padidėtų apšvietimo reguliavimo įtaisų kiekis.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 23 straipsnis nustato, kad savivaldybių turtinės ir neturtinės teisės akcinėse bendrovėse įgyvendinamos Vyriausybės nustatyta tvarka. Savivaldybių turtinių ir neturtinių teisių įgyvendinimo akcinėse bendrovėse ir uždarosiose akcinėse bendrovėse taisyklių, patvirtintų Lietuvos Respublikos Vyriausybės 2007 m. birželio 6 d. nutarimu Nr. 567 „Dėl valstybės ir savivaldybių turtinių ir neturtinių teisių įgyvendinimo akcinėse bendrovėse ir uždarosiose akcinėse bendrovėse“ 19.1 papunktis nustato, kad tik vadovaudamasis savivaldybės tarybos sprendimaisdėl konkrečios bendrovės savivaldybės administracijos direktorius gali suteikti įgaliojimus balsuoti už (priimti rašytinį sprendimą)bendrovės įstatinio kapitalo didinimąpapildomais įnašais, kai savivaldybei nuosavybės teise priklauso akcijos, suteikiančios daugiau kaip 1/2 visų balsų.

Vadovaujantis Lietuvos Respublikos akcinių bendrovių įstatymo 49 straipsnio 2 dalimi ir 50 straipsnio 1 dalimi, bendrovės įstatinis kapitalas papildomais akcininkų įnašais didinamas tik išleidžiant naujas akcijas. Įstatymo 45 straipsnio 2 dalis reglamentuoja, kad akcijos emisijos kaina turi būti ne mažesnė už jos nominalią vertę.

Atsižvelgiant į aukščiau išdėstytą, įgyvendinant teisės aktų nuostatas pažymint, kad pagal Lietuvos Respublikos vietos savivaldos įstatymo 16 straipsnio 3 dalies 9 punktą įstatinio kapitalo didinimas priskirtinas prie paprastosios savivaldybės tarybos kompetencijos įgaliojimų, bei vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos 2007 m. liepos 4 d. nutarimo Nr. 758 „Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“ 7 punktu, kuris įtvirtina, kad pasiūlymus Savivaldybės tarybai dėl sprendimo investuoti savivaldybės turtą priėmimo teikia savivaldybės vykdomoji institucija, siūloma priimti sprendimą dėl Savivaldybei nuosavybės teise priklausančio ilgalaikio materialiojo turto, nurodyto sprendimo priede, kurio rinkos vertė 5 389 887,27 Eur, perdavimo, kaip savivaldybės turtinį įnašą, uždarajai akcinei bendrovei „Gatvių apšvietimas“, didinant šios Bendrovės įstatinį kapitalą. Šiuo nepiniginiu įnašu numatant įsigyti ir apmokėti Bendrovės išleidžiamas 0,29 Eur nominalios vertės 18 585 818 vienetus paprastąsias vardines akcijas, nustatant, kad akcijų emisijos kaina lygi jų nominaliai vertei.

**3. Kokių rezultatų laukiama.**

Bus investuotas Savivaldybės ilgalaikis materialus turtas ir padidintas uždarosios akcinės bendrovės „Gatvių apšvietimas“ įstatinis kapitalas.

**4. Sprendimo projekto rengimo metu gauti specialistų vertinimai.**

Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Šiuo metu UAB „Gatvių apšvietimas“ įstatinio kapitalo dydis 731 375,94 Eur**,** po padidinimo, bendrovės įstatinis kapitalas sudarytų 6 121 263,21 Eur. Pokyčiai vienintelio akcininko atžvilgiu nurodyti lentelėje:

|  |  |  |  |  |  |
| --- | --- | --- | --- | --- | --- |
| Eil. Nr. | Akcininkas | Akcijų skaičius vnt. prieš kapitalo padidinimą | Akcijų dalis proc. prieš kapitalo padidinimą | Akcijų skaičius vnt. po kapitalo padidinimo  18 585 818 vnt. akcijų | Akcijų dalis proc. po kapitalo padidinimo |
| 1. | Klaipėdos miesto savivaldybė | 2 521 986 | 100 | 21 107 804 | 100 |

**6. Lėšų poreikis sprendimo įgyvendinimui.** Savivaldybės biudžeto lėšoms poreikio nėra.

**7. Galimos teigiamos ar neigiamos sprendimo priėmimo pasekmės.**

Savivaldybės investicija užtikrins UAB „Gatvių apšvietimas“ akcijų įsigijimą, sudarys sąlygas kurti ir plėtoti infrastruktūrą, naudingą visuomenei, pagerinti viešųjų paslaugų kokybę, sukurti pridėtinę vertę, užtikrinti gaunamą teigiamą socialinį rezultatą, bei veiksmingesnį Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimą, operatyviau ir efektyviau įgyvendinti strateginio planavimo dokumentuose nustatytus tikslus, skatinti Lietuvos ekonomikos augimą.

Turto skyriaus vedėjas Edvardas Simokaitis